‹‹ዘመናዊ ስልጣኔ የገባው የመጀመሪያው የኢትዮጵያ ንጉስ ነበር።›› ፕሮፌሰር ዶናልድ ክራሚ
ከንግስና በፊት ካሳ ኃይሉ፣ በጦር ስማቸው መይሳው ካሳ፣ በፈረስ ስማቸው አባ ታጠቅ እና በንግስና ስማቸው ደግሞ ዳግማዊ አፄ ቴዎድሮስ ይባላሉ።  ሥራዎቻቸውን ዘመን ከማይሽራቸው ጥቂት ጥበበኛ መሪዎች ውስጥ አንዱ ናቸው ዳግማዊ ዓፄ ቴዎድሮስ።ዳግማዊ ዓፄ ቴዎድሮስ በዘመነ መሳፍንት ተወልደው እና የዘመነ መሳፍንት ሥሪት ሆነው ሳለ ለዘመነ መሳፍንት ማርከሻ የሆኑ፣ ከትንሽ ተነስተው ከዙፋን የደረሱ፣ ከኖሩበት ዘመን የገዘፈ ታሪክና ጀብድን የከወኑ እንደነበሩ ታሪክ ይነግረናል። ከአስተሳሰባቸው ከዘመኑ የቀደመ እንደነበረ የሚናገሩም አልጠፉም። ኢትዮጵያ በዘመነ መሳፍንት የየአካባቢው ነገስታት እንደ ቅርጫ ስጋ ተበጣጥሳ ልታልቅ ባለችበት ዘመን ነው መፍትሄ የሆኑት፡፡ ያንን አስከፊ ጨለማ ገፈው እና አራግፈው የአንድነት የብርሃን ችቦ የለኮሱ መሪ ናቸው፤ ዓፄ ተዎድሮስ፡፡